P6_TA(2006)0097

ENSZ Emberi Jogi Bizottságának 62. ülésszaka

Az Európai Parlament állásfoglalása az Emberi Jogi Tanácsról szóló tárgyalások eredményéről és az UNHCR 62. ülésszakáról

Az Európai Parlament,

- tekintettel az ENSZ Emberi Jogi Bizottságáról szóló, 1996 óta elfogadott állásfoglalásaira, valamint az Európai Unió és az ENSZ közötti kapcsolatokról szóló, 2004. január 29-i [1], az ENSZ reformjáról szóló, 2005. június 9-i [2] és a 2005. szeptember 14– 16. között megrendezett ENSZ világ-csúcstalálkozó eredményeiről szóló, 2005. szeptember 29-i [3] állásfoglalásaira,

- tekintettel az ENSZ Emberi Jogi Bizottságának (UNCHR) 62. ülésszakára, amely a tervek szerint 2006. március 13. és április 21. között kerül megrendezésre,

- tekintettel az ENSZ főtitkárának a veszélyekkel, kihívásokkal és változásokkal foglalkozó magas szintű munkacsoportja által készített, a "Biztonságosabb világ: közös felelősségünk" című, 2004. december 1-jei jelentésére,

- tekintettel az ENSZ főtitkárának "Nagyobb szabadság: útban a fejlődés, biztonság és az általános emberi jogok felé" című, 2005. március 21-i jelentésére,

- tekintettel a 2005-ös ENSZ világ-csúcstalálkozó 2005. szeptember 16-i, New Yorkban elfogadott záródokumentumára, amelyben határozat született egy, az Emberi Jogi Bizottságot felváltó Emberi Jogi Tanács létrehozásáról és arról, hogy az ENSZ közgyűlésének elnökét megbízzák a Tanács megbízatásának és összetételének meghatározásával kapcsolatos tárgyalások lebonyolításával, amelyre minél hamarabb, még a 60. ülésszak során sort kell keríteni,

- tekintettel az ENSZ közgyűlése elnökének az Emberi Jogi Tanácsról szóló, 2006. február 23-án előterjesztett határozattervezetére,

- tekintettel eljárási szabályzata 103. cikkének (4) bekezdésére,

A. mivel az emberi jogok egyetemességének tiszteletben tartása, előmozdítása és védelme az Európai Unió etikai és jogi vívmányainak fontos részét, és az európai egység és integritás egyik sarokkövét képezi,

B. mivel az ENSZ – ma éppúgy, mint a múltban – az egyik legmegfelelőbb szervezet az emberi jogi kérdések és az emberiség előtt napjainkban álló kihívások átfogó kezelésére,

C. mivel az Emberi Jogi Tanácsról (EJT) szóló határozattervezet több havi konszenzuskeresés eredményeképp jött létre,

D. mivel, noha a kinyilvánított legfontosabb aggodalmakra nem ad választ, az Emberi Jogi Tanács hatékony platformot biztosíthatna az ENSZ keretein belül az emberi jogok védelmének megerősítésére és előmozdítására, amely célokat az eredmények tekintetében nem mindig sikerül az elvárt hatékonysággal elérni,

E. mivel az ENSZ Emberi Jogi Bizottságának (UNCHR) 62. ülésszaka a szervezet utolsó ülése lesz az EJT létrehozása előtt,

F. mivel az Európai Parlament – az előző hét év gyakorlatának megfelelően – ad-hoc küldöttséget nevezett ki az UNCHR idei éves ülésszakára,

Az Emberi Jogi Tanács

1. üdvözli az EJT-t létrehozó határozat elfogadását; megállapítja e tekintetben az EU hozzájárulását a tárgyalások eredményeihez;

2. üdvözli egy kisebb, állandó és közvetlenül a közgyűlés által választott ENSZ-szerv létrehozását, amely az első lépést jelenti a 2005-ös világ-csúcstalálkozónak az ENSZ emberi jogi gépezete megerősítésével kapcsolatos kötelezettségvállalásai teljesítése felé;

3. különösen üdvözli azt a tényt, hogy az EJT rendszeresen ülésezhet majd egész évben, legalább három ülést tartva évente, és a rendes üléseken kívül rendkívüli üléseket is összehívhat majd a gyorsan kialakuló emberi jogi válsághelyzetek kezelésére;

4. üdvözli az UNCHR független "különeljárásai" rendszerének fenntartását; megjegyzi, hogy ezek a különeljárások egy éven belül felülvizsgálatra kerülnek és felhívja az EU-t, hogy éberen őrködjön azok fenntartásán;

5. üdvözli az emberi jogokkal foglalkozó nem kormányzati szervezeteknek a vitákban való részvételével kapcsolatos gyakorlat fenntartását és reméli, hogy e részvétel javul és fokozódik a jövőben; megismétli az ENSZ nem kormányzati szervezetekkel foglalkozó bizottságának reformjára irányuló felhívását, a független nem kormányzati szervezetek hatékony részvétele érdekében;

6. üdvözli az egyetemes időszaki felülvizsgálati mechanizmus szakértői értékelés formájában történő létrehozását, ami az egyetemes érvényesség és a tagállamokkal való egyenlő bánásmód erősítésének eszköze az emberi jogok egész világon történő figyelemmel kísérése tekintetében; megállapítja, hogy ez a mechanizmus nem végezheti ugyanazt a munkát, mint az ENSZ alapító okiratában létrehozott szervei; felhívja az EJT-t, hogy a felülvizsgálat módozatainak megállapításával biztosítsa, hogy az ennek szentelt ülésre a határozatban foglalt legalább három ülésen és tíz héten túl kerüljön sor;

7. sajnálja, hogy az EJT tagjainak megerősített, kétharmados többséggel történő megválasztására irányuló javaslatot nem fogadták el; mindazonáltal úgy ítéli meg, hogy az az eljárás, amely szerint a tagokat közvetlenül és egyéni titkos szavazással választja meg a Közgyűlés abszolút többsége, illetve a kormányok kötelesek megvizsgálni a jelöltek emberi jogi előéletét és elkötelezettségét, megakadályozhatja, hogy az EJT-ben az emberi jogokat súlyosan megszegők rendelkezhessenek tagsággal; üdvözli annak a mechanizmusnak a létrehozását, amely szerint a Közgyűlés kétharmados többségével fel lehet függeszteni az olyan tagok EJT-ben való tagsági jogát, akik súlyosan és rendszeresen megsértik az emberi jogokat;

8. felhívja az ENSZ tagállamait, hogy olyan jelölt országokat válasszanak tagnak, amelyek betartják a legszigorúbb emberi jogi normákat, ratifikálták az alapvető emberi jogi egyezményeket, eleget tettek jelentési kötelezettségeiknek, nyilvánosan kérték az ENSZ különeljárásainak rájuk történő alkalmazását és megpróbálták végrehajtani azok ajánlásait; felhívja az EU-t, hogy ragaszkodjon a jelölteknek legalább a választások előtt harminc nappal történő bemutatásához annak érdekében, hogy nyilvánosan meg lehessen vizsgálni emberi jogi előéletüket és elkötelezettségüket;

9. újra kifejezi azon véleményét, hogy az EJT-nek az emberi jogok védelmére irányuló képessége a felek azon politikai akaratától függ, hogy azt erős és hatékony szervvé teszik-e;

10. ezért felhívja az ENSZ valamennyi tagállamát, hogy teljesítsék saját maguk által megállapított megbízatásukat és alkalmazzák az EJT azon képességének biztosítására kialakított mechanizmusokat, hogy az ténylegesen védelmezze és előmozdítsa az emberi jogokat;

11. sürgeti az EU-t arra, hogy játsszon úttörő szerepet az EJT-ben és mutasson példát az ENSZ olyan megerősített emberi jogi szervezetének kialakításához, amely az egész világon képes az emberi jogi problémák kezelésére;

12. megismétli az EU és az ENSZ, különösen pedig az új EJT közötti megerősített párbeszéd és együttműködés szükségességét;

13. megismétli az EU összehangolt, együttes és jól előkészített fellépésének szükségességét az EJT ülései előtt, alatt és után annak érdekében, hogy hozzájáruljon annak hatékony és eredményes működéséhez;

14. helyénvalónak tartja, hogy – a Parlamentnek az UNCHR éves ülésszakain való részvételének gyakorlatát követően – a Parlament továbbra is küldöttségekkel vegyen részt az EJT fontos ülésein;

AZ UNCHR 62. ülésszaka

15. tudomásul veszi azt a határozatot, hogy az UNCHR 62. ülésszaka átmeneti, eljárási kérdésekkel foglalkozó, rövidített ülésszak lesz;

16. mindazonáltal úgy ítéli meg, hogy ezek a módozatok nem akadályozhatják meg az UNCHR-t abban, hogy gyakorolja jogvédelmi megbízatását, és hogy a Bizottság hagyományos felállásban végzett valamennyi tevékenységét megfelelően át kell venni, vagy egyéb módon figyelemmel kell kísérni;

17. ezért felhívja az Emberi Jogi Bizottság tagjait, hogy biztosítsák a legutóbbi ülésszakon elfogadott különeljárások, mint például az Egyesült Nemzetek emberi jogi szervezeteinek képviselőivel folytatott együttműködésről szóló jelentés bemutatását, elismerését és teljes körű megvitatását, valamint a lejáró megbízások, mint például az ENSZ főtitkárának emberi jogvédő szervezetekkel foglalkozó különmegbízottja mandátumának meghosszabbítását; hangsúlyozza, hogy fenn kell tartani az emberi jogvédő szervezetek azon jogát, hogy felszólaljanak a Bizottságban és részt vegyenek a vitákon;

*

* *

18. utasítja elnökét, hogy továbbítsa ezt az állásfoglalást a Tanácsnak és a Bizottságnak, a tagállamok kormányainak és parlamentjeinek, az ENSZ Biztonsági Tanácsának, az ENSZ főtitkárának, a 60. közgyűlés elnökének és az ENSZ emberi jogi főbiztosának.

[1] HL C 96. E, 2004.4.21., 79. o.

[2] Elfogadott szövegek, P6_TA(2005)0237.

[3] Elfogadott szövegek, P6_TA(2005)0362.

--------------------------------------------------